ब्रिटेन के पूर्व PM बोले- ऐसा जानबूझकर नहीं किया; पार्टीगेट केस में पूछताछ होगी
UK Ex PM Boris Johnson Partygate Case - ब्रिटेन में पार्टीगेट केस को लेकर आज पूर्व प्रधानमंत्री बोरिस जॉनसन से पूछताछ होगी। कोविड के दौरान डाउनिंग स्ट्रीट में पार्टी करने पर जॉनसन ने नियम तोड़ने के आरोपों से इनकार किया था
ब्रिटेन में पार्टीगेट केस को लेकर आज पूर्व प्रधानमंत्री बोरिस जॉनसन से पूछताछ होगी। जॉनसन ने कोविड के दौरान डाउनिंग स्ट्रीट में पार्टी की थी। बाद में मामला सामने आया तो संसद को सही जानकारी नहीं दी। अब जॉनसन ने माना है कि उन्होंने संसद को गुमराह किया। हालांकि, उन्होंने ये भी कहा कि ये गलती अनजाने में हुई। वो जानबूझकर ऐसा नहीं कर सकते।
बोरिस ने 52 पेज की फाइल जांच कमेटी को सौंपी। इसमें कहा- मैंने जानबूझकर या लापरवाही से 1 दिसंबर 2021, 8 दिसंबर 2021 या किसी और तारीख पर संसद को गुमराह नहीं किया था। मैंने सिर्फ वहीं कहा जो मेरे वकील ने मुझे लिखकर दिया था। इसके अलावा जो आरोप हैं वो बेबुनियाद हैं।
क्या है पार्टीगेट घोटाला?
दरअसल, साल 2020 में पूरी दुनिया में कोरोना के चलते पाबंदियां लगी हुई थीं। ब्रिटेन में भी लॉकडाउन के साथ हर तरह की गैदरिंग्स पर रोक थी। तब जॉनसन ने अपने 56वें बर्थडे पर डाउनिंग स्ट्रीट में शराब-पार्टी की थी। ये पार्टी उनकी पत्नी ने रखी थी। इसमें PM ऋषि सुनक के साथ ही कंजर्वेटिव पार्टी के कई बड़े नेता मौजूद थे।
जब ये मामला संसद में उठा था तो जॉनसन ने सभी आरोपों को खारिज कर दिया था। इसके बाद उन पर 4 बार संसद को गुमराह करने के आरोप लगे। अब ब्रिटिश संसद की प्रिवलेज कमेटी इस मामले की जांच कर रही है।
संसद से सस्पेंड हो सकते हैं जॉनसन
कमेटी की जांच में अगर ये साबित हो जाता है कि जॉनसन ने जानबूझकर संसद को गुमराह किया तो उन्हें लोअर हाउस से सस्पेंड किया जा सकता है। इससे पहले पार्टीगेट केस सहित कई घोटाले के चलते ही जॉनसन को जुलाई 2022 में प्रधानमंत्री पद से इस्तीफा देना पड़ा था। इस मामले में ऋषि सुनक पर भी पुलिस ने जुर्माना लगाया था।